text: শ্রীমঙ্গল থেকে বিশালাকৃতির 'শঙ্খিনী' সাপ উদ্ধার :: BanglaNews24.com mobile
  শ্রীমঙ্গলে উদ্ধারকৃত দীর্ঘদেহী শঙ্খিনী সাপ। ছবি: বাংলানিউজ
  মৌলভীবাজার: শ্রীমঙ্গল শহর সংলগ্ন ভাড়াউড়া চা বাগানের বধ্যভূমি থেকে বিশালাকৃতির 'শঙ্খিনী' সাপ উদ্ধার করা হয়েছে।
  সোমবার (২০ মে) রাতে সাপটি উদ্ধার করা হয়।
  জানা যায়, এদির রাত পৌনে দশটায় রঞ্জু কাহার নামে ভাড়াউড়া চা বাগানের এক বাসিন্দা সাপটিকে দেখে ভয় পেয়ে শ্রীমঙ্গলে অবস্থিত বাংলাদেশ বন্যপ্রাণী সেবা ফাউন্ডেশনে খরব দেন। পরে সেবা ফাউন্ডেশনের পরিচালক সজল দেব এসে সাপটিকে উদ্ধার করে নিয়ে যান।
  বাংলাদেশ বন্যপ্রাণী সেবা ফাউন্ডেশনের পরিচালক সজল দেব বাংলানিউজকে বলেন, সাপটি বর্তমানে শারীরিকভাবে কিছুটা দুর্বল। সাপটি সুস্থ হলে মৌলভীবাজার বন্যপ্রাণী বিভাগের ঊর্ধ্বতন কর্মকর্তাদের সঙ্গে কথা বলে প্রয়োজনীয় জায়গায় অবমুক্ত করা হবে।
  শঙ্খিনীর আরেক বাংলা নাম 'ডোরা শঙ্খিনী' বা 'ডোরা কাল-কেউটে'। সাপটির ইংরেজি নাম- Banded Krait। আর বৈজ্ঞানিক নাম- Bungarus fasciatus। এরা এক প্রকারের বিষধর সাপ। এদের প্রধান খাবার হচ্ছে ছোট প্রজাতির সাপ।